Gratis dienste én ekstra personeel vir ministersPres. Cyril Ramaphosa (Foto: Elmond Jiyane/GCIS) Sonder belastingbetalers óf die parlement se medewete, skep pres. Cyril Ramaphosa se stille wysiging aan die ministeriële handboek aansienlik bykomende ruimte vir die indiensneming van ANC-personeellede in ministeriële kantore – wat belastingbetalers minstens R87 miljoen meer per jaar kos, sê dr. Leon Schreiber, die DA se woordvoerder oor staatsdiens en administrasie. Die DA het verlede week aangedui hy gaan ŉ klagte by die Openbare Beskermer (OB) indien sodat daar heeltemal met die ministeriële handboek weggedoen kan word. Die party gaan ook Maandag ŉ ultimatum aan die president gee oor sy “misbruik” van die ministeriële handboek. Maroela Media het vroeër berig dat wysigings aan die ministeriële handboek dit vir ministers en hul adjunkte moontlik maak om ŉ onbeperkte bedrag – waarvoor belastingbetalers opdok – vir hul water-en-ligte-rekeninge te gebruik. Volgens Schreiber is die handboek nou só gewysig dat die getal personeellede wat in ministers se private kantore in diens geneem mag word, van 11 tot 15 verhoog. Vier nuwe poste in elk van die 28 ministeriële kantore is geskep. Die posbeskrywings hiervoor is bestuurder of boodskapper, voedselhulpdienste, portefeuljekoördineerder en registrasieklerk. Die aantal werknemers in die kantore van adjunkministers is ook van sewe tot tien verhoog deur drie nuwe poste vir elk van die 35 adjunkministers te skep. Daarbenewens het die president die salarisvlakke van die personeellede wat as “administratiewe steunpersoneel” in ministeriële kantore aangestel is, dramaties verhoog; dit styg van R850 000 tot R1,15 miljoen per jaar. “Hierdie wysiging in die handboek blyk ŉ poging van Ramaphosa te wees om die slinkse plan – wat vroeër vanjaar deur ANC-woordvoerder Pule Mabe aangekondig is – in werking te stel sodat belastingbetalers vir die salarisse van ANC-personeellede opdok. “Mabe se voorstel was dat die ANC, wat te bankrot is om die salarisse van sy eie werkers te betaal, maniere moet vind om belastingbetalers te laat opdok terwyl hulle eintlik vir Luthuli-huis werk,” sê Schreiber. Volgens hom het Ramaphosa ook ŉ skuiwergat geskep waarmee die bepalings heeltemal omseil kan word. Onder “buitengewone omstandighede” en waar ŉ minister bykomende take of projekte moet hanteer, kan die minister van staatsdiens en administrasie toestemming gevra word vir selfs nóg aanstellings. “Hierdie klousule bemagtig die ANC-kader en minister van staatsdiens en administrasie, Thulas Nxesi, om die aanstelling van ŉ onbeperkte getal ANC-kaders op versoek van sy mede-ANC-kaders in die kabinet goed te keur.”